Carito si Samiak jo si Mayin "Baimat"Wartawan : Ampera Salim
Editor : andri
23 November 2014 11:53 WIB
Agak payah manyuruah anak mamabaco buku di musim kini. Wukatunyo banyak abih dek main gim di komputer. Kok disadiokan internet di rumah, inyo tiok ari mancari mainan baru. Kok indak disadiokan, mako inyo nan payi ka warnet. Kok indak ado kabel telepon di kampuang, inyo utiak utiak main di talepon ganggam.
“Ba a handaknyo lai ko kawan. Lah payah bana manyuruah anak-anak mambaco buku. Apo layi mangaji, itu nan payah bana. Inyo basianiang sae jo kotak mainan buatan urang lua nagari tu,” kecek Samiak ka si Mayin di lapau simpang sudah sumbayang asa.
“Pa biya sajolah kanti. Lah itu pulo musimnyo kini. Caliak sajolah ndan. Musim ko taruih sajo barubah. Roda dunia baputa manuju kamajuan. Inyo ado lo nan baiknyo tu di internet tu. Ndak paralu awak rusuah bana,” jawek Mayin.
“Ba a dek takah itu jawek waang. Indak cameh waang kalau tapangaruah anak-anak awak,” tanyo Samiak.
“Indak bagai juwo tu doh. Dulu awak ba a tu pulo mah. Cameh amak awak, kok abih ari awak mandanga tip jo radio. Tanyato indak kan ba a. Salasai juo jalan iduik ko nyo. Kutiko cameh urang gaek kito malepeh awak sikola ka kota. Tanyato ndak bagai juwo do. Aman sajonyo,” jaleh Mayin.
“Jadi molah Yin. Kini waden batanyo ka waang. Ba a taraso dek waang kutiko harago minyak lah naiak ,” tanyo Samiak.
“Ndak ba a gai dek waden do. Alah kajadi sapuluahribu saliter minyak tu,” jawek Mayin manantang.
“Somboang bana gaya waang mah. Bantuak lunak bana dek waang dunia ko nampak dek waden,” sindia Samiak.
“Kini kito bapikia janiah sajolah kawan. Nan paralu sajo kito pakai. Kok ndak paralu ijan dipakai. Kok paralu bahonda payi manjalang nan jauh, baru racak honda. Kok bisa bajalan kaki ka rumah dusanak, ancak molah maraton sajo awak,” kecek Mayin bakatubah.
“Jadi molah. Satantang harago barang kaparaluan rumah tanggo nan naiak ba a manuruik waang?”
“Itu bisa sajo kito pakelehan. Kok samba manga nan maha-maha dibali. Bali sajolah nan murah sakadar sajo. Kok pakaian manga nan maha di bali, cari sajo nan sadang sadang. Takah tu juwo alat paragat. Kok ndak paralu bana ijan di bali,” jaleh Mayin takah dosen ekenomi.
“Tibo balanjo anak sikola ba a. Kan paralu tu di tambah karano ongkos naiak jo makanan naiak haragonyo,” tanyo Samiak.
“Kok bisa bajalan kaki ka sikola, manga aruih baongkos pulo. Kok bisa bawok nasi, ancak molah dibungkuihan dari rumah. Aman anak awak tu. Manga lo musti mambali makan di sikola tu,” jawek Mayin manyalasai.
Sudah maagiah pangarahan bajadi jadi takah urang santiang, tibo anak si Mayin nan bujang ketek marapek. Pajo ko mangecek agak kareh, “Pak. Kecek amak, pitih nan sapuluah ribu tadi. Paralo dek amak katonyo. Maa nyooo?”
Mayin ndak ado jawek. Inyo lansuang mangaruak saku, mambarian ka anaknyo. Samantaro utang kopi satangah di lapau Mak Uniang, masuak bon panambah nan lamo.
“Kok takah iko tantu yo bisa baimat. Sapuluah ribu pitih tingga di saku, dimintak juwo dek urang rumah,” sindia Samiak.
Samantaro si Mayin ndak dapek jawek....
min_Latn eng_Latn bug_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn